Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky o podmienkach vykonávania niektorých opatrení spoločnej organizácie trhu s mliekom a mliečnymi výrobkami podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. 
Návrh nariadenia vlády predkladateľ vypracoval z dôvodu potreby vykonať 
-         nariadenie Európskeho parlamentu a Rady (EÚ) č. 261/2012 zo 14. marca 2012, ktorým sa mení a dopĺňa nariadenie Rady (ES) č. 1234/2007, pokiaľ ide o zmluvné vzťahy v sektore mlieka a mliečnych výrobkov (Ú. v. EÚ L 94, 30. 3. 2012),
-         vykonávacie nariadenie Komisie (EÚ) č. 511/2012 z 15. júna 2012 o oznámeniach týkajúcich sa organizácií výrobcov, medziodvetvových organizácií, zmluvných rokovaní a zmluvných vzťahov podľa nariadenia Rady (ES) č. 1234/2007 v sektore mlieka a mliečnych výrobkov.
            Návrh nariadenia upravuje podrobnosti o postupe pri uznávaní organizácií v sektore mlieka a mliečnych výrobkov, ich zmluvných rokovaniach o dodávke surového mlieka, ich informačnej a oznamovacej povinnosti a úlohách Pôdohospodárskej platobnej agentúry.
Navrhovaný dátum nadobudnutia účinnosti závisí od dátumu, od ktorého sa uvedené nariadenie Parlamentu a Rady a zároveň aj vykonávacie nariadenia Komisie uplatňujú v celom svojom rozsahu.
Po nadobudnutí účinnosti zákona, ktorým sa mení a dopĺňa zákon č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov a zákon č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov, stratí toto nariadenie vlády účinnosť.
Návrh nie je potrebné zasielať do vnútrokomunitárneho pripomienkovania.
Predložený návrh nariadenia vlády nebude mať dopad na štátny rozpočet ani na rozpočty vyšších územných celkov a rozpočty obcí, sociálny vplyv, vplyv na životné prostredie a informatizáciu spoločnosti a  bude mať pozitívny vplyv na podnikateľské prostredie spočívajúci v rozšírení zmluvnej voľnosti pri rokovaniach o dodávkach surového mlieka ako aj negatívny vplyv spočívajúci vo zvýšení regulácie, oznamovacej povinnosti a sankčnom zaťažení.
Návrh nariadenia vlády je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.